Šefčík, Marek, poslanec NR SR (2021-06-18):
Ďakujem pekne za slovo. Vážený pán predsedajúci, vážené kolegyne, kolegovia poslanci, niektoré veci by bolo treba meniť hlbšími zásahmi a možno zubno-lekárske pohotovosti sú toho príkladom. Stretnutia s odborníkmi, ktorí sa téme dlhodobo a širšie venujú, nás zasvätili do témy ešte viac a je jasné, že je na tomto poli množstvo vecí, ktoré je nutné vylepšiť. Vieme však, že na väčšie, hĺbkovejšie zmeny treba omnoho viac času, príprav, rokovaní a dohôd, preto je komplikované zlepšiť všetko naraz. Dostali sme teda podnet od jedného zo zubných lekárov, ktorý na zjavnú nespravodlivosť a zneužívanie práce lekárov upozornil aj tým, že sa s organizátorom zubno-lekárskej pohotovosti súdi. Ako systém funguje dnes, už som to hovoril aj pri prvom čítaní, ale zostručním a zopakujem. Organizátor zubno-lekárskych pohotovostí požiada vyšší územný celok, že chce pohotovosť prevádzkovať. Vyšší územný celok nemá regulačný mechanizmus a povolí to automaticky. Organizátor síce z e-VUC systém nakliká zubných lekárov a povolá ich tak do pohotovostných služieb podľa rozpisu. Ak ide o poctivého, čestného organizátora, tak sa väčšinou so zubnými lekármi dohodne a tí uňho radi odslúžia hodiny na pohotovosti. Stáva sa však aj, že organizátor nemá dostatok zubných lekárov na pokrytie služieb a vtedy do toho zasahuje aktívne vyšší územný celok, doplní zoznam zubnými lekármi, ktorým takto nariadi službu pod hrozbou zákonnej pokuty 3 319 eur. Sú organizátori, ktorí zubných lekárov dôstojne za ich služby odmenia, ale sú aj takí, ktorí dieru v zákone, mám na mysli teraz to, že zákon pamätá na všetkých lekárov či pediatrov, všeobecných, pardon, lekárov či pediatrov slúžiacich na pohotovosti, ale opomína zubných lekárov, takže tí túto dieru v zákone zneužívajú a zaplatia mzdu týmto lekárom aj výrazne menej, ako je 12 eur za hodinu, čo je minimum v prípade iných spomínaných lekárov na pohotovosti. Oslovili sme s týmto podnetom všetky VÚC-ky, komunikovali sme s prezidentom Slovenskej komory zubných lekárov aj priamo s niektorými organizátormi pohotovosti a zistili sme, aký je v súčasnosti stav. Dovoľte mi aspoň niekoľko vecí z tohto stavu vám priblížiť. Aktuálne v Slovenskej republike pôsobí 33 organizátorov, ktorí majú licenciu na poskytovanie tejto zubno-lekárskej pohotovostnej služby. V kooperácii so Slovenskou komorou zubných lekárov, zubnými lekármi a organizátormi sme zistili mzdové podmienky u dvadsiatich organizátorov. Z nich evidujeme 11 organizátorov, ktorí poskytujú poskytovateľom hodinovú sadzbu v minimálnej výške 12 eur alebo viac. Deviati organizátori poskytujú hodinovú sadzbu menej ako 12 eur, pričom štyria poskytujú hodinovú sadzbu 10 eur. Evidujeme jedného organizátora, je to v Košickom kraji, ktorý poskytuje za hodinu 3,396 eura počas pracovného dňa a 4,07 eura za hodinu počas víkendu a sviatkov. Evidujeme štyroch organizátorov, ktorí poskytujú od 6 do 9 eur za hodinu. Netýka sa to, alebo tento zákon samozrejme, že je všeobecný, ale nedotkne sa všetkých, teda nebudú musieť meniť, meniť všetci tie podmienky, iba niektorí. Tí, ktorých som, ktorých som tu uviedol a majú tú sumu nižšiu ako 12 eur. Vrátim sa k pánovi doktorovi, ktorý má s jedným z organizátorov súdny spor a tvrdí, že organizátor zubnej pohotovosti sa obohacuje na úkor svojich kolegov. Mzda, ktorú má, ktorú mu za službu ponúkli, bola 3,369 eura za hodinu, čo odmietol, nepodpísal zmluvu a chodieva na pohotovosť pod hrozbou pokuty 3 319 eur za mzdu 0 eur. Teda zadarmo. No a teraz minulý týždeň som bol obhajovať tento zákon na ústavnoprávnom výbore a už sme vedeli o rozsudku, na ústavnoprávnom výbore som bol 10. 6. a 9. 6. prvostupňový súd všeobecný rozhodol v prospech tohto lekára. To znamená, povedal, že tá mzda by mala byť minimálne tých 12 eur, tak ako navrhujeme v zákone, a na tom súdnom pojednávaní aj odznelo, že tento zákon je už v pléne Národnej rady a prešiel prvým čítaním a že sa to bude riešiť. Nemám konkrétne ten súdny verdikt, ale, lebo to bolo čerstvé, ten zubný lekár to ešte nemal v rukách, ale môžem uviesť, že dňa 9. 6. na pojednávaní súd rozhodol tak, že vyhovel žalobe a priznal nárok žalobcovi, čiže súdnemu, pardon, zubnému lekárovi. Súd svoje rozhodnutie opiera o zákonnú minimálnu hodinovú mzdu všeobecných lekárov na pohotovosti, z čoho usúdil, že hoci zákon výslovne zubných lekárov neuvádza, vzťahuje sa minimálna výška hodinovej sadzby aj pre výkon pohotovostnej služby zubnými lekármi, ktorí v zákone zakotvení priamo explicitne nie sú. Niektorí zubní lekári sú s týmto stavom samozrejme spokojní, pardon, nespokojní, ale nechcú si robiť problémy, tak to na tejto pohotovosti odslúžia aj za takýchto problémov. Schválením tohto zákona pomôžeme odstrániť túto nespravodlivosť, ktorú zvýraznil svojím rozsudkom už aj prvostupňový súd a ukotvíme do zákona minimálnu mzdu aj pre zubných lekárov slúžiacich na pohotovostiach. Vážené poslankyne, poslanci, týmto návrhom zákona sa opierame aj o časť programového vyhlásenia vlády, v ktorej sa píše, že vláda Slovenskej republiky uvedomujúc si kľúčovú rolu zdravotníckych pracovníkov a ďalších pracovníkov v zdravotníctve sa zasadí o zlepšenie ich pracovných podmienok a nastavenie motivačného prostredia tak, aby pracovník v zdravotníctve zostával a takisto sa vracal za prácou na Slovensko. Stav, ktorý tu momentálne v spomínanej oblasti je, je skôr demotivujúcim pošliapaním hodnoty lekárskeho povolania, ako jeho ocenením a vyjadrením vďačnosti. Prísť na pohotovosť, prísť slúžiť na pohotovosť, kde sú nevyhovujúce hygienické podmienky, priniesť si vlastné nástroje, dostať ani nie štyri eurá na hodinu v hrubom je skutočne ponižujúce. Verím, že sa podarí v budúcnosti zmeniť k lepšiemu aj ďalšie veci v tejto oblasti. My už sme rozdiskutovali ďalšie veci s Komorou zubných lekárov aj s tými organizátormi pohotovosti, takže dúfame, že do budúcna presadíme alebo podarí sa presadiť aj v tomto pléne niektoré ďalšie veci, ktoré zlepšia súčasný stav. Na začiatok sa teda snažíme presadiť aspoň to, aby sa zmenilo ponižujúce odmeňovanie za službu na pohotovostiach. Chcel by som sa ešte krátko zmieniť o pripomienkach, ktoré sme dostali, resp. hlavnej pripomienke v prekladacej, predkladacej správe z ministerstva zdravotníctva, ktorej sa chytilo potom aj ministerstvo financií. Ja to prečítam celé, celú tú stať: „Cieľom predloženého poslaneckého návrhu zákona je zrovnoprávniť zákonné podmienky na výkon pohotovostnej služby v ambulanciách pevnej ambulantnej pohotovostnej služby, v ambulanciách zubno-lekárskej pohotovostnej služby. Súčasne platné znenie zákona č. 578/2004, ďalej len zákon, garantuje minimálnu výšku mzdy lekára za hodinu vykonávania zdravotníckeho povolania v pracovnom vzťahu s organizátorom v ambulancii pevnej ambulantnej pohotovostnej služby, a to v sume 12 eur. Súčasne však platný zákon opomína rovnakú garanciu minimálnej výšky hodinovej mzdy pre zubných lekárov, ktorí vykonávajú pohotovostnú službu v ambulanciách zubno-lekárskej pohotovostnej služby. Cieľom návrhu zákona je preto napraviť tento stav a umožniť tak lekárom, ako aj zubným lekárom spravodlivo rovnaké podmienky odmeňovania výkonu pohotovostnej služby v obidvoch zdravotníckych povolaniach.“ Z ministerstva zdravotníctva takisto tvrdia, že účel návrhu zákona je v súlade s Programovým vyhlásením vlády Slovenskej republiky a ich stanovisko, o ktorom chcem ešte hovoriť, v materiáli sa uvádza, že navrhovaná novela nemá vplyv na podnikateľské prostredie, na hospodárenie obyvateľstva, ani vplyv na rozpočet verejnej správy. Máme za to, že zvýšenie garantovanej minimálnej výšky hodinovej mzdy pre zubných lekárov zakladá vyššie nároky na rozpočet verejného zdravotného poistenia, s ktorými sa pri návrhu rozpočtu na rok 2021 nepočítalo. Lenže to by som vysvetlil. My sme boli aj na ministerstve zdravotníctva a vysvetľovali sme si práve to, že financovanie alebo mzdu tí zubní lekári slúžiaci na pohotovostiach dostávajú nie priamo z poisťovní, oni ju dostávajú od tých organizátorov, ktorí majú nejaký, nejaký balík peňazí cez, z kapitálových tržieb, resp. z tých zubných úkonov, ktoré sa tam robia a oni z tohto balíka vyplácajú týchto lekárov. Keď som spomínal, že sme to zisťovali a koľkí organizátori nemajú problém zaplatiť nielen 12 eur, ale s príplatkami povedzme 25 eur za hodinu týmto zubárom, tak sme zistili, že len niekoľko, ktorý, niekoľko tých organizátorov, ktorí s nami navyše nie úplne ochotne spolupracovali a komunikovali, tak iba niekoľko z nich má tento problém. To znamená, že keď to väčšina z nich, povedzme, ja neviem, štyri pätiny z nich dokážu spraviť, dokážu zaplatiť a nemá to vplyv na verejné financie, tak prečo by to nedokázali aj tí ďalší? Čiže ja poviem to tak, možno nie úplne najšťastnejšie, že nepôjdu tie peniaze z verejného zdravotníctva, ale pôjdu zo ziskov tých organizátorov pohotovosti. Čiže týmto som zodpovedal aj to, tú hlavnú námietku, ktorú z ministerstva zdravotníctva sme mali a ktorej sa chytilo potom aj ministerstvo financií a namietalo. Dobre. Tak na záver ešte mi dovoľte poďakovať mojej kolegyni profesorke Eve Horváthovej, s ktorou sme zákon pripravovali, ale tiež kolegom z ďalších koaličných strán Zuzane Šebovej a Tomášovi Lehotskému, ktorí sa so zákonom stotožnili, pridali sa k nám ako predkladatelia, čím presadenie zákona podporili. Verím, že tento zákon nájde podporu u všetkých poslancov, tak ako v prvom čítaní. Myslím, že tam jeden pán, pán Baláž zo SMER-u, ktorého máme na zdravotníckom výbore, takisto to podporoval a on sa potom ospravedlňoval, že sa pomýlil pri hlasovaní, ale myslím, že to prešlo stotridsiatimi alebo stotridsaťjeden hlasmi. Takže ďakujem za pozornosť a verím, že to podporíte.